যস্মিন দেশে যদাচার। ঠিক সেটাই কাজে করে দেখালেন নরেন্দ্র মোদী। দু দিনের বাংলাদেশ সফরে গিয়ে বাংলায় টুইট করলেন তিনি। আর মাউসের এক ক্লিকেই আম বাঙালির মন জিতে নিতে চাইলেন ‘নমো’। বর্তমানে ভারতের শো-ম্যান শিপের সেরা মডেলের কাছ থেকে বোধহয় এই সৌজন্যই আশা করা যায়।   শনিবার সকালে বিমানবন্দরে মোদীকে স্বাগত জানান সে দেশের প্রধানমন্ত্রী শেখ হাসিনা। ফুল দিয়ে মোদীকে বরণ করে গার্ড অব অনার দেওয়া হয়। এরপরই তাঁর টুইট আছড়ে পড়ে ওয়েব দুনিয়ায়। বাংলায় লেখা-‘বাংলাদেশ, আমি আমার সাথে ভারতের মানুষের ভালবাসা এবং শুভেচ্ছা নিয়ে আসছি।’ কিছুক্ষণের মধ্যেই তার ইংরেজি তর্জমাও টুইট দেওয়ালে দেন তিনি। এক মিনিট খানেকের মধ্যেই বাংলায় দ্বিতীয় টুইট করেন মোদী। ‘প্রধানমন্ত্রী শেখ হাসিনা, উষ্ণ অভ্যর্থনার জন্য ধন্যবাদ। আমি একটি সুন্দর সফর আশা করছি, যা ভারত ও বাংলাদেশের সম্পর্ককে সুদৃঢ় করবে।’ প্রথমটির মতো দ্বিতীয়টিরও পৃথক ইংরেজি টুইট করেন প্রধানমন্ত্রী। বাংলাদেশকে ভারতের সবচেয়ে ঘনিষ্ঠ প্রতিবেশী বললেও কেন তাঁর বিদেশ সফরের ১৯ নম্বরে বাংলাদেশ এল, এ প্রশ্ন ওঠার আগেই বাংলায় টুইট করলেন কি এজন্যই? হৃদয়ের উষ্ণতায় বিতর্কের মেঘ গলে জল হবে?